Broj: 711-I-2493-P-312/23-02-19

Zagreb, 14. studenog 2023.

 **VLATKA RUŽIĆ**

 **vijećnica u Skupštini Ličko-senjske županije**

**Predmet: očitovanje na zahtjev Vlatka Ružić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 08. studenog 2023. pod brojem 711-U-7804-P-312/23-01-4 zaprimilo je zahtjev za očitovanjem koji je podnijela vijećnica u Skupštini Ličko-senjske županije.

U podnesenom zahtjevu podnositeljica postavlja upit ima li za nju kao vijećnicu Ličko-senjske županije i vlasnice internetskog portala zakonska prepreka u vidu sukoba interesa za prijavu na javni poziv za financiranje programskih sadržaja elektroničkih medija koji raspisuje Ličko-senjska županija.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 31. sjednici održanoj 14. studenog 2023., podnositeljici daje očitovanje, kako slijedi.

Povjerenstvo ističe kako se, sukladno odredbama ZSSI-a, županijski vijećnici ne smatraju obveznicima navedenog Zakona te se stoga odredbe istoga ne primjenjuju na podnositeljicu očitovanja.

Međutim, Povjerenstvo ističe kako je člankom 4. stavkom 1. ZSSI-a propisano da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. istoga članka propisano je da ispunjenje te obveze prati tijelo državne uprave nadležno za koordinaciju mjera za sprječavanje korupcije.

Slijedom navedenog, Povjerenstvo ističe kako bi pitanje eventualnog sukoba interesa i samog postupanja podnositeljice kao i svih drugih članova predstavničkih tijela trebalo biti uređeno Kodeksom koji je dužno donijeti samo predstavničko tijelo odnosno u konkretnom slučaju Županijska skupština Ličko-senjske županije.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana